Veľká Javorina (Biele Karpaty)

**Veľká Javorina** (, ) je najvyšší vrch pohoria Biele Karpaty. Nachádza sa na slovensko-českej hranici, približne  severne od Starej Turej.

## Poloha
Nachádza sa v južnej časti pohoria, v geomorfologickom podcelku Javorinská hornatina. Leží na slovensko-českej hranici, medzi vrchmi Durda () a Jelenec (). Vrch sa vypína na pomedzí Trenčianskeho a Zlínskeho kraja a okresov Nové Mesto nad Váhom a Uherské Hradiště. Slovenská, juhovýchodná časť masívu patrí do katastra obce Lubina, severozápadná zasahuje na územie moravskej obce Strání.

## Opis
Vrch je súčasťou horského hrebeňa, ktorý sa tiahne pohraničím a čiastočne vytvára rozvodnicu povodí Váhu a Moravy. Západnú časť masívu odvodňujú prítoky Veličky, smerujúcej do rieky Moravy, južné a východné svahy napájajú riečku Kamečnica a Tŕstie, ktoré smerujú do Váhu. Vrcholová časť i menšie oblasti vrchu sú odlesnené a poskytujú ďaleké výhľady.

Z geologického hľadiska je masív Veľkej Javoriny tvorený paleogénnym flyšom, v ktorom sa striedajú hrubšie vrstvy pieskovca s tenšími vrstvami ílovitých bridlíc. Vrchol sa nachádza na slovenskej strane a má tvar širokého plochého chrbta. Je odlesnený a pokrytý je rozsiahlou lúkou. 

Dané územie výrazne podlieha ľudským zásahom. Na vrchole stojí vysielač Veľká Javorina, z dolín sem smeruje asfaltová komunikácia – rovnako z moravskej ako aj slovenskej strany. Veľká Javorina je vyhľadávaným miestom cykloturistov a ak príroda dovolí aj bežkárov. Neďaleko pod vrcholom  stojí verejnosti prístupná Holubyho chata a viacero súkromných chát.

Veľká Javorina je oddávna považovaná za jeden zo symbolov, svedčiacich o dobrých vzťahoch medzi Čechmi a Slovákmi, o čom svedčí i kameň na vrchole Javoriny s nápisom: „Tu bratia vždy sa stretať budú.“ Každoročným letným podujatím sú na vrchole Javoriny *Slávnosti bratstva Čechov a Slovákov*. Tieto slávnosti nadväzujú na tradície, ktoré zaviedli ešte naši predkovia – Štúrovci, ktorí sa tu stretávali s osvietencami z Moravy a Čiech.

## Prírodná rezervácia Veľká Javorina
Na Veľkej Javorine sa nachádza *Prírodná rezervácia Veľká Javorina*. Kyslé pôdy na flyši vytvárajú podklad pre zachovalé lesné spoločenstvá. Lesy sa tu vyznačujú prirodzeným zmladením so znakmi pôvodnej štruktúry porastov. V tejto polohe vystupujú ako klimaxové spoločenstvá s málo zmeneným genofondom v 46 vegetačnom stupni.

### Flóra
Les je pôvodného druhového zloženia – bučiny a javorové bučiny, ale je poznačený dlhodobým hospodárením, preto nemá štruktúru pralesa, hlavne čo sa týka vekového rozvrstvenia stromov. Stromy tu majú približne rovnaký vek, hrúbku a výšku. Chýba tu aj väčšie zastúpenie „mŕtveho“ dreva, ktoré patrí k základným indikátorom pralesa, kde môže jeho podiel dosiahnuť až 30%.

Aj napriek tomu sa tu vyskytujú vzácne rastliny ako je mliečivec alpínsky (Cicerbita alpina) – jediná lokalita vysokohorského druhu v Bielych Karpatoch. Z bežnejších lesných druhov je tu aj bohatá populácia snežienky (Galanthus nivalis), mesačnice trvácej (Lunaria rediviva) a chochlačky dutej (Corydalis cava).

### Fauna
Živočíchy sú štandardne zastúpené poľovnou zverou ako jeleň lesný, srna hôrna, diviak lesný a iné. Občas zablúdi aj medveď hnedý (Ursus arctos).

Z menších, menej viditeľných, ale o to vzácnejších živočíchov sa tu vyskytuje fuzáč alpský (Rosalia alpina), fuzáč bukový (Cerambyx scopolii) – trávia odumierajúce drevo. Vyskytujú sa tu aj ďalšie vzácne druhy, pre ktoré slovenské názvoslovie nemá pomenovanie. Za spomenutie stojí vzácny pavúk *Anelossimus vittatus* a *Leptiphanthes zimmermanni*, vzácny horský druh pavúka *Saloca kulczinskyi*, chrobák *Harpalus marginellus*, mucha *Phaonaia czernyi*.

Okolo lesných potôčikov a studničiek sa zdržiava salamandra škvrnitá, kunka žltobruchá (Bombina variegata). V korunách stromov môžeme zahliadnuť ďatľa bielochrbtého (Dendrocopos leucotos) a muchárika bielokrkého (Ficedula albicollis).

## Výhľady
Vďaka nadmorskej výške, polohe pohoria a odlesneniu ponúka vrcholová časť ďaleké výhľady. Okrem okolitých vrchov je dobre pozorovateľných viacero susedných pohorí na Slovensku i v Česku. Pri vhodných podmienkach je možné pozorovať vzdialený Hrubý Jeseník, Moravsko-sliezske Beskydy, Malú Fatru, Považský Inovec i Tribeč.

## Prístup
* Na vrchol vedie dvojica asfaltových ciest; z juhu z obce Lubina, zo západu z moravskej osady Vápenky.
* po  červenej magistrále Cesta hrdinov SNP:
** z juhozápadu cez Čupec () z Myjavy
** zo severu cez lokalitu *Kamenná bouda*
* po  žltej značke zo Starej Turej
* po  modrej značke:
** z Lubiny okolo Holubyho chaty
** z moravskej obce Nová Lhota

## Referencie

## Pozri aj
* Vysielač Veľká Javorina
* Biele Karpaty
* Chránená krajinná oblasť Biele Karpaty
* Zoznam vrcholov v Bielych Karpatoch

## Iné projekty

## Externé odkazy
* Poloha na turistickej mape
* Správa CHKO Biele Karpaty
* Diaľkové pozorovanie z Veľkej Javoriny  na naobzore.net


Kategória:Vrchy v Bielych Karpatoch
Kategória:Prírodné rezervácie v Trenčianskom kraji
Kategória:Chránené územia v okrese Nové Mesto nad Váhom
Kategória:Vrchy v okrese Uherské Hradiště
Kategória:Turistická značkovaná trasa číslo 0701
Kategória:Vrchy v okrese Nové Mesto nad Váhom
Kategória:Vrchy pod 1000 metrov na Slovensku
Kategória:Vrchy pod 1000 metrov v Česku
Kategória:Lubina (okres Nové Mesto nad Váhom)
Kategória:Strání
Kategória:Javorinská hornatina